Румунија је убрзо потпуно потчињена Немачкој. Немачка војна мисија 12. октобра 1940. године пристиже у Румунију. Владајући кругови су 23. новембра пришли Тројном пакту. Велика Британија прекида дипломатске односе са Румунијом. Антонеску и Хитлер склапају договор о учешћу Румуније у немачкој инвазији на СССР. Преко Румуније је на пролеће 1941. године прешла немачка војска која је извршила агресију на Грчку и Југославију. У међувремену се заоштравају односи између војнофашистичке клике и шефова Гвоздене гарде. Свака страна тежила је потпуној власти. Немачка је у том сукобу подржала Антонескуа. Румунска армија од милион војника учествовала је на десном крилу немачке групе армија Југ које су 22. априла 1941. године напале Русију. Румунске снаге учествују у борбама око Одесе и Крима где су претрпеле катастрофалне губитке. Румунске армије учествују у Стаљинградској бици.